**Glasul amintirii**

*Luca Daniel*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Am vrut să uit în ochii tăi o primăvară,

Să mă întorc la ei ca la un început,

Dar peste lumea ta trecea timid, o seară

Şi-n visul meu fugar tu te-ai pierdut.

Când am uitat pe mâna ta sărutul meu,

Ploile reci l-au şters crezând că nu mai vin...

Ţi-am prins în păr o lacrimă din curcubeu,

Iar peste nori am pus un colţ de cer divin.

Te rătăceam în mine ca pe-o adiere

Uitată de un vânt prin zări necunoscute,

Aveam nevoie doar de o mângâiere

Să pot aprinde-n nori luminile-absolute.

Azi, între noi sunt munţi cu ape care plâng

Şi înălţimi de mări furate de-o furtună...

De-aş fi zburat, nu reuşeam să te ajung,

Peste iubirea mea ningea cu flori de lună.

Cad stele-albastre în valuri şi uitări,

Prin galaxii soarele-a lăcrimat de dor

Noi vom rămâne umbra veşnicei chemări

Şi glasul amintirii, prin timpul călător.